Gotô Mitutaka

**Hō͘-têng Kong-chun** ( *óa-im: Go-thó͘ Mi-chṳ́-thá-khah*, ), sī Ji̍t-pún ê iá-kiû soán-chhiú, bo̍k-chiân tī Hù-pang Hān-chiòng tam-jīm it-kun chóng-kàu-liān. Phian-miâ sī **ゴッツ (Gotsu)**.

## Seng-gâi
### Chá-nî
Hō͘-têng sī Chhiu-tiân-koān Lâm-chhiu-tiân-kūn chhut-sin, kok-tiong sî-tāi tio̍h siāng-sî chham-ka iá-kiû kah kan-ná-kiû tūi, pēng-chhiáⁿ tī kan-ná-kiû-tūi koh ū koān-tāi-hōe ê koan-kun keng-giām. Sui-jiân ko-tiong kan-ná-kiû miâ-hāu Chhiu-tiân Kang-gia̍p Ko-hāu iōng tùi it-nî ê sî tio̍h ē-tàng chiâⁿ-chò chèng-sek kiû-oân, pit-gia̍p liáu-āu thang chìn-ji̍p Chá-tō-tiân Tāi-ha̍k ia̍h-sī Bêng-tī Tāi-ha̍k ê thui-chiàn ji̍p-ha̍k ê tiâu-kiāⁿ beh chio i ji̍p-khì, tān-sī i lo̍h-bóe soán-te̍k koān lāi khah-chió ê seng-ha̍k ha̍k-hāu Chhiu-tiân Ko-hāu. Ko-tiong saⁿ-nî ê sî í ông-pâi tâu-chhiú chham-ka Tē-68-kài Ko-tiong Iá-kiû Tōa-sài. Āu--lâi í thui-chiàn ji̍p-ha̍k ê hong-sek ji̍p-khì Hoat-chèng Tāi-ha̍k, m̄-koh tī soán-khò hit-kang hō͘ chi̍t-kóa ha̍k-tióⁿ koaiⁿ tī ha̍k-hāu siok-sià lāi-té, bô-hoat-tō͘ soán-khò tì-sú lâu-kip, pēng-chhiáⁿ chŏaⁿ thè-ha̍k. Bóe-á tī 1997 nî hō͘ kāng-khoán sī Chhiu-tiân Ko-tiong pit-gia̍p, tam-jīm Chhoan-kî Chè-thih Chhian-ia̍p ê iá-kiû kàu-liān Chai-têng Chèng-ti̍t () khoàn, chiâⁿ-chò in iá-kiû-tūi ê liān-si̍p-seng, pēng-chhiáⁿ tī 1998 nî chèng-sek ji̍p-siā. Kâng-nî, tī Tē-69-kài To͘-chhī Tùi-khòng Iá-kiû Tōa-sài chhut-tiôⁿ, tī koan-kun-chiàn tang-tiong tùi-chiàn ū chit-gia̍p soán-chhiú Chhoan-oa̍t Eng-liông () ê Ji̍t-sán tit-tio̍h a-kun, pēng-chhiáⁿ tit-tio̍h pan hō͘ siāng iu-siù sin-lâng ê "Jio̍k-sai-chú Sióng ()" kah iu-siù saⁿ-lúi-chhiú chióng. Siāng-sî mā hŏng kéng ji̍p-khì Ò-ūn Ji̍t-pún Tāi-piáu hāu-pó͘. Siā-hōe-lâng sî-tāi ê tūi-iú ū kāng-khoán sī Chhiu-tiân-koān chhut-sin ê Têng-tiân Thài-iông ().

Tī 2001 nî ê soán-siù-hōe lāi-té, hō͘ O͘-le̍k-sū Chheⁿ-pho í tē-10-ūi soán ji̍p-khì.

### Chit-pāng
2002 nî í sian-hoat 6-hoan chí-tēng táⁿ-kek tī khui-bō͘-chiàn chiōⁿ-tiôⁿ. 4 goe̍h í 1-hoan, 3-ki saⁿ-lúi an-táⁿ ê kí-lo̍k, tián-hiān-chhut i tn̂g-táⁿ lêng-le̍k kah kha-têng.

2003 nî khui-bō͘-chiàn liáu-āu in-ūi tio̍h-siong ê koan-hē bô-hoat-tō͘ chiôⁿ-tiôⁿ, chū 6 goe̍h khai-sí í 2-hoan, 7 goe̍h í-āu kái-chò 9-hoan iû-kek-chhiú chiōⁿ-tiôⁿ. Tī 9 goe̍h chhòng-chō 2-ki chài-kìⁿ an-táⁿ, 9-ki hŏng-bú-láng ê kí-lo̍k. Kâng-nî pōe-hō chū 49-hō kái-chò 1-hō.

2004 nî í sian-hoat iû-kek-chhiú chiōⁿ-tiôⁿ, tān-sī táⁿ-kek ê chōng-hóng bô hó, tī 7 goe̍h hō͘ táⁿ-kek chōng-hóng khah hó ê  () chhú-tāi. Kâng-nî kiû-kì kiat-sok liáu-āu, kiû-tūi kah Tāi-pán Kīn-thih Béng-gû ha̍p-pèng, in-ūi pōe-hō 1-hō sī Kīn-thih-tūi Lêng-bo̍k Khé-sī () ê thè-hiu pōe-hō, só͘-í pōe-hō sú-iōng būn-tê tio̍h hŏng thó-lūn. Hō͘-têng piáu-sī hi-bāng tī ha̍p-pèng liáu-āu ké-sio̍k sú-iōng pōe-hō 1-hō, Lêng-Bo̍k mā jīn-ûi "Góa ê êng-ū pōe-hō kan-na kàu Kīn-thih-tūi ê kí-lo̍k niâ", só͘-í Hō͘-têng tī ha̍p-pèng liáu-āu iû-goân sú-iōng 1-hō pōe-hō.

2005 nî, Hō͘-têng thâu-chi̍t-pái chhut-tiôⁿ 100-tiôⁿ í-siōng, sui-jiân bô kàu kui-tēng táⁿ-se̍k, m̄-koh iá sī chhòng-chō ka-kī kò-jîn siāng-koân--ê 0.295 táⁿ-kek-lu̍t kí-lo̍k. Chit-nî i mā ta̍t-sêng **choân táⁿ-sūn sian-hoat chhut-tiôⁿ** (chí sian-hoat 1 kàu 9-hoan lóng tam-jīm kòe) ê kí-lo̍k.

2006 nî tī chêng-pòaⁿ-kùi iōng 3-siâⁿ ê táⁿ-kek-lu̍t chiâⁿ-chò O͘-le̍k-sū tūi-lāi ê tiōng-iàu jîn-bu̍t. Kiû-kùi āu-pòaⁿ sui-jiân bô hiah-nī-á hó, tān-sī tī chit-nî tû-liáu sian-hoat jī-hoan kah sì-hoan lóng phah kòe. Tī siú-pī hong-bīn mā tau̍h-tau̍h-á pìⁿ khah hó, bat tam-jīm kòe it-lúi-chhiú 2-tiôⁿ pí-sài, jī-lúi-chhiú 72-tiôⁿ pí-sài, saⁿ-lúi-chhiú 11-tiôⁿ pí-sài, iû-kek-chhiú 27-tiôⁿ pí-sài, lāi-iá ê sì-ê ūi-tì lóng ē-tàng siú.

2007 nî 9 goe̍h 17 tùi-chiàn Chhian-ia̍p Lot-theh Hái-iôⁿ chìn-ji̍p iân-tn̂g-sài ê sî-chūn, in-ūi só͘-ū ê gōa-iá-chhiú lóng iōng-liáu-liáu--ah, Hō͘-têng seng-gâi thâu-chi̍t-pái chò tò gōa-iá-chhiú. 2007 nî kiû-kì tú khai-sí ê táⁿ-kek-lu̍t chha-put-to kan-na nn̄g-siâⁿ-gōa, m̄-koh bóe-á i ê chōng-hóng ū khoe-ho̍k. Chit-tang i chhut-sài 107-tiôⁿ pí chìn-chêng lóng koh khah chē, thâu-chi̍t-pái phah-chhut jī-ūi-sò͘ ê hŏng-bú-láng, tūi-siāng tē-sì-miâ ê 34 táⁿ-tiám.

2008 nî 7 goe̍h 5 hō tùi-chiàn Pak-hái-tō Ji̍t-pún Há-muh Tàu-sū, tī chiap-kiû ê sî chiàⁿ-keng-thâu lòng--tio̍h thô͘-kha tio̍h-siong, it-ti̍t kàu 8 goe̍h 10 hō chiah tńg--khì. Tńg--khì kiû-tūi liáu-āu hoat-hui liáu pí tio̍h-siong chêng khah hó, chit-tang i chhut-sài 115-tiôⁿ, kòng-chhut 14-ki hŏng-bú-láng, 57 táⁿ-tiám mā lóng pí í-chêng koh khah koân, lēng-gōa mā sī thâu-chi̍t-pái phah kàu kui-tēng táⁿ-se̍k. Liân-bêng tē-4-miâ ê jī-lúi an-táⁿ kah thau-lúi (hām Pán-khió Tì-liông  pêⁿ chē) sī tūi-lāi siāng-chē. Tùi tò-tâu ê táⁿ-kek-lu̍t .303, hŏng-bú-láng, táⁿ-tiám mā sī kiû-tūi ê Ji̍t-pún soán-chhiú lāi-té siāng-chē--ê.

2010 nî 8 goe̍h Hō͘-têng hŏng jīm-bēng chò tūi-tióⁿ. Chit-tang i chhut-sài 143-tiôⁿ sī seng-gâi siāng-chē, táⁿ-kek-lu̍t 0.295, 16-ki choân-lûi-táⁿ, 37 táⁿ-tiám kah 174-ki an-táⁿ phah-chhut ka-kī seng-gâi siāng-hó ê sêng-chek. Lēng-gōa, 174-ki an-táⁿ mā sī kiû-tūi tùi Pán-kip sî-tāi jī-lúi-chhiú siāng-chē ê kì-lo̍k (goân-pún ê kí-lo̍k sī 1955 nî Roberto Barbon ê 163-ki). Lēng-gōa, kah Pok-chhoan Phok-bín () nn̄g-lâng kui-ê kiû-kùi lóng hŏng teng-lo̍k tī it-kun. Kâng-nî 8 goe̍h 11 tit-tio̍h kok-lāi ê chū-iû kiû-oân khoân-lī, 11 goe̍h 12 hêng-sú FA. Sui-jiân tit-tio̍h Tiong-ji̍t Liông ê sin-chhéng, m̄-koh i tī 11 goe̍h 26 hoat-piáu seng-bêng "Siōⁿ-beh tùi Kong-tiân () kàm-tok pò-un", piáu-bêng seng-gâi lóng ē tī O͘-le̍k-sū phah-kiû ê ì-goān.

2011 nî kàu 2013 nî, i ê piáu-hiān bô lí-sióng, te̍k-pia̍t sī 2013 nî Pêng-iá Hūi-it () tùi Pán-sîn Hó͘ tńg--khì O͘-le̍k-sū, sin-lâng An-ta̍t Liáu-it () kah  () piáu-hiān hó, hō͘ Hō͘-têng ê chhut-sài khong-kan pìⁿ khah-chió. Kùi-bóe, O͘-le̍k-sū kiû-thoân soan-pò͘ kā Hō͘-têng Kong-chun kau-e̍k khì Tang-pak Lo̍k-thian Kim-chiū, ōaⁿ lâi Thiat-pîng (), pōe-hō kái-chò 4-hō.

Hō͘-têng tī choán-tūi liáu-āu tī 2015 nî ū khah hó ê piáu-hiān, pau-hâm tī 4 goe̍h 14, 15 liân-sòa 2-tiôⁿ pí-sài kòng-chhut hŏng-bú-láng. M̄-koh siū-tio̍h nî-hòe ê éng-hióng, Hō͘-têng lo̍h-bóe iá sī tī 2016 nî hō͘ Tang-pak Lo̍k-thian chiàn-le̍k-gōa, pēng-chhiáⁿ tī 12 goe̍h 24 soan-pò͘ ín-thè.

### Ín-thè Āu
Hō͘-têng Kong-chun ín-thè liáu-āu, sian-hō͘ tī O͘-le̍k-sū Béng-gû tam-jīm jī-kun lāi-iá siú-pī kiam cháu-lúi kàu-liān, it-kun táⁿ-kek kàu-liān, O͘-le̍k-sū Béng-gû jī-kun táⁿ-kek kàu-liān.

2024 nî 12 goe̍h 22, Hù-pang Hān-chiòng sin-jīm hù-léng-tūi kiam lông-tiôⁿ chú-koán Lîm Ui-chō͘ soan-pò͘ kā Hō͘-têng Kong-chun chio lâi tam-jīm jī-kun chóng-kàu-liān kiam iá-chhiú chong-ha̍p kàu-liān. Mā tī 2025 nî chhōa-niá Hù-pang Hān-chiòng jī-kun phah ji̍p-khì chóng-koan-kun-sài.

2025 nî 11 goe̍h 6 hō, Hù-pang Hān-chiòng soan-pò͘ iû Hō͘-têng Kong-chun tam-jīm sin--ê it-kun chóng-kàu-liān.

## Chit-pāng Seng-gâi Sêng-chek

## Chham-khó Chu-liāu

## Gōa-pō͘ Liân-kiat